b'\n_START_ARTICLE_\nRosalba Carriera\n_START_PARAGRAPH_\nRozalba Kariera (kitaip Rozalba Karjera, it. Rosalba Carriera; 1675 m. spalio 7 \xe2\x80\x93 1757 m. baland\xc5\xbeio 15 d.) \xe2\x80\x93 ital\xc5\xb3 XVIII a. rokoko dailinink\xc4\x97, pagars\xc4\x97jusi pasteliniais portretais.\n_START_SECTION_\nBiografija\n_START_PARAGRAPH_\nRozalba Kariera (pilnas vardas it. Rosalba Giovanna Carriera) gim\xc4\x97 Venecijoje 1675 m. spalio 7 d. Sp\xc4\x97jama, kad ji su motina jaunyst\xc4\x97je u\xc5\xbesi\xc4\x97m\xc4\x97 n\xc4\x97riniavimu. Nenusisekus \xc5\xa1eimos verslui per\xc4\x97jo prie miniati\xc5\xabrist\xc4\x97s amato. Ji u\xc5\xbesiimdavo dramblio kaulo tabokini\xc5\xb3 dekoravimu \xc4\xaf Venecij\xc4\x85 atvykstantiems u\xc5\xbesienio turistams. Apie 1702 m. datuojami pirmieji jos pasteliniai tapybos darbai. 1705 m. ji buvo priimta \xc4\xaf Romos \xc5\xa0v. Luko meno akademij\xc4\x85. Jos pateiktas darbas buvo miniati\xc5\xabra, ta\xc4\x8diau greitai Kariera prad\xc4\x97jo gars\xc4\x97ti pastel\xc4\x97mis. 1706 m. ji lank\xc4\x97si Diuseldorfo dvare. Po keleto met\xc5\xb3 u\xc5\xbesakymai prad\xc4\x97jo ateiti \xc4\xaf jos atelj\xc4\x97 Venecijoje._NEWLINE_Saksonijos kurfiurstas, Lenkijos karalius ir LDK didysis kunigaik\xc5\xa1tis Augustas III-asis buvo dideliu Karieros k\xc5\xabrybos gerb\xc4\x97ju. Tokiu b\xc5\xabdu did\xc5\xbeiul\xc4\x97 Rozalbos pasteli\xc5\xb3 kolekcija (apie 150 vienet\xc5\xb3) buvo sukaupta Dresdeno Sen\xc5\xb3j\xc5\xb3 meistr\xc5\xb3 paveiksl\xc5\xb3 galerijoje. 1720 m. Rozalba, b\xc5\xabdama jau \xc5\xbeymia asmenybe, lank\xc4\x97si Pary\xc5\xbeiuje, kur susilauk\xc4\x97 didelio vietos aristokratijos d\xc4\x97mesio. 1720 m. tapo Pranc\xc5\xabzijos karali\xc5\xa1kosios akademijos nariu. Po to Karjera gr\xc4\xaf\xc5\xbeo \xc4\xaf Venecij\xc4\x85. 1730 m. praleido kelet\xc4\x85 m\xc4\x97nesi\xc5\xb3 Vienoje, kur j\xc4\x85 patronavo imperatorius Karolis VI-asis, imperatorien\xc4\x97 \xc4\x97m\xc4\x97 tapybos pamokas. _NEWLINE_1738 m. mir\xc4\x97 Rozalbos sesuo. Dailinink\xc4\x97 buvo labai paveikta nelaim\xc4\x97s. Apie 1746 m. jos reg\xc4\x97jimas prad\xc4\x97jo blog\xc4\x97ti ir greitu laiku, apie 1751 m., ji visi\xc5\xa1kai apako. Gyveno vieni\xc5\xa1a ir mir\xc4\x97 1757 m. baland\xc5\xbeio 15 d. Palaidota San Vio (kitaip Santi Vito e Modesto) ba\xc5\xbeny\xc4\x8dioje Venecijoje. Rozalbos Karieros k\xc5\xabryba prisid\xc4\x97jo prie rokoko stiliaus i\xc5\xa1platinimo po Europ\xc4\x85. Jos pasteles sunku datuoti, daugeliu atvej\xc5\xb3 ne\xc5\xbeinomos asmenyb\xc4\x97s, kurios jose vaizduojamos. Pranc\xc5\xabz\xc5\xb3 rokoko menininkas Antuanas Vato pozavo portretui 1721 m.'